[image: image1.png]ROMANIA




Parlamentul României

Camera Deputaţilor
PAGE  

	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 iulie 2013

	Nr.
	27/391 


R A P O R T

asupra propunerii legislative pentru modificarea şi completarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 212/2013 din 17 iunie 2013, cu dezbaterea pe fond în procedură obişnuită, a propunerii legislative pentru modificarea şi completarea Legii nr.263/2010 privind sistemul unitar de pensii publice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.216/29.03.2013)

· avizul negativ al Consiliului Economic şi Social (nr.813/21.03.2013)

· avizul negativ al Comisiei pentru buget, finanţe şi bănci (nr.22/274/26.06.2013)

· avizul negativ al Comisiei pentru egalitatea de şanse pentru femei şi bărbaţi (nr.37/345/19.06.2013)

· punctul de vedere negativ al Guvernului (nr.620/30.04.2013).

Propunerea legislativă are ca obiect de reglementare modificarea Legii nr.263/2010 privind sistemul unitar de pensii publice, cu modificările şi completările ulterioare, în vederea reglementării într-un mod echitabil a condiţiilor de ieşire la pensie anticipată şi pensie anticipată parţială, în sensul creării posibilităţii cumulării celor 5 ani de reducere a vârstei standard de pensionare cu anii de reducere a vârstei pentru perioadele lucrate în condiţii de muncă deosebite şi/sau speciale (respectiv grupa I şi II de muncă).
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 4 iulie 2013 a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 25 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 10 iunie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente: 
· modificarea art.63 şi art.66 din Legea nr.263/2010 în forma propusă vine în contradicţie cu art.62 alin.(1), respectiv art.65 alin.(1) din lege, conform cărora pensia anticipată şi pensia anticipată parţială se cuvin cu cel mult 5 ani înainte de împlinirea vârstei standard de pensionare;
· soluţia legislativă preconizată va determina o scădere a vârstei medii de pensionare în sistemul public de pensii şi, implicit, o creştere a numărului de pensionari şi a deficitului bugetului asigurărilor sociale de stat.

PREŞEDINTE,



SECRETAR,

Florin Iordache



Mihăiţă Găină

Întocmit,

Consilier parlamentar Elena Anghel 

